שאלה: למה היצר מופיע עכשיו?? ומה חעשות עם אני מאוד רוצה?: כולם יודעים שקשה להתמודד מול היצר! אפילו קשה מאוד!!! אז למה? למה הוא מופיע עכשיו, בגיל הנעורים? למה אני צריכה להתמודד מולו ולהילחם עם עצמי עכשיו? לא היה עדיף שהיצר יופיע אח"כ, בזמן שבכל מקרה כבר אפשר לממש את הרצון הזה? אחרי שבנית את עצמך? בכל אופן, היצר הרי מופיע עכשיו, וכולם יודעים שיש דבר כזה- "שירי אהבה", אז מה אני יכולה לעשות עם זה? כל שיר משפיע על הבנאדם ששומע אותו, אחרי כמה פעמים, וזה משפיע!!! אני לא יודעת מה לעשות!! - זה לא שאני שומעת את זה, כי אני רוצה, אני שומעת את זה ואין לי מה לעשות - כי יש שירים כאלה לחברות שלי, וגם אם אני מבקשת שלא ישימו אותם, א. זה לא נעים. ב. זה לא עוזר. - יש כאלה שזה הצלצול שלהן בפלא. ו.יש שירים כאלה לאחים שלי הגדולים (גדולים ממני בשנה ןבשנתיים) ולא נעים לי להגיד להם כל פעם (אחד מהם משמיע את זה הרבה בחדר, כשהוא בבית.) שישימו שירים אחרים, הם יודעים שאני לא אוהבת את השירים האלה, אבל לא תמיד הם מתייחסים לזה. אז מה לעשות? ו. איך להתמודד מול היצר? ובסניף - אמנם הוא לא מעורב, אבל אפשר למצוא הרבה פעמים שהבנים והבנות מדברים.גם דברים שהם לא הכרחיים, אז מה אני אמורה לעשות?? ועם זה שאני מאד רוצה? אני בת 14 וחצי, וברור לכולם שזה מוקדם עכשיו. מראש.
תשובה: יקרה, השאלה שלך חשובה מאוד, תלויים בה חיים שלמים. למה אלוקים עושה לנו את זה? בשביל מה כל אחד מאיתנו אמור לקבל את הכוחות הבוערים האלה אל תוכו בזמן שהוא הכי רוצה ולא יכול לעשות עם זה כלום? למה? כי אלוקים רוצה שהאנשים שלו יהיו גיבורים, לא פחות מזה. הוא רוצה אנשים שמוכנים לתת בשבילו את הכל,ללכת עד הסוף. אלוקים לא רוצה אנשים מפלסטיק, שבלוק הכל נראה טוב ואפילו בסטייל של דוס אבל בפנים אין אש, אין חיות ואין מסירות מוחלטת שנותנת לה  את הכל, את כל מה שיש. תארי לך שהיצר הזה היה מופיע ביום בהיר אחד, נגיד ערב החתונה או שבוע-שבועיים קודם, דופק על הדלת של הגוף ונכנס בלי הכנות מוקדמות. חוסך התמודדויות, התלבטויות, כאבים, נפילות, דמעות, מונע כל מיני בעיות חברתיות. נשמע נהדר? לא? אז זהו שממש לא. התקופה הזו שעד החתונה היא זמן לבנות. זמן להתאמן על שליטה עצמית, ריסון ואיפוק, זמן לבנות בתוכך סבלנות לתהליכים שה  בחוכמתו ובטובו רוצה להעביר אותך, זמן להכין את עצמך ואת מי שאת גדלה להיות לזוגיות. זה זמן שבו הגוף על כל ההיבטים שלו לובשים צורה ומתחזקים ואז עלינו להעצים את הנפש,את הצד הרוחני שלנו. אם בתקופה הזאת עם כל החולשות, המשיכות,הנפילות והפיתויים אנחנו מצליחים לעבוד על עצמנו, נצא יותר בריאים, יותר אנושיים, יותר מחוזקים. כשנערה שבגרה הולכת להפגש עם האיש שלה באמת,היא צריכה להיות מוכנה לזה. היא לא יכולה לחיות בקטן עד הרגע הזה ואז להתרסק מול כל מיני מצבי חיים שיבואו. היא לא יכולה להישבר מכל דבר. מה היא תעשה אם פתאום היא כועסת נורא ובא לה עכשיו דחוף להתפרץ על הילדים שלה? איך היא תדע להאמין מתי שקשה וכואב? לעודד ילד כשהכל נראה חסר סיכוי? לחנך ולתת דרך של אמת אם היא מעולם לא עברה בה ונפלה ומחתה דמעות וחשקה שפתיים וקמה מחדש? לאהוב בלי תנאים, בלי שיפוטיות? להתמודד עם חברה לא טובה? עם השפעות זרות? עם תרבות מערבית? להיות אמתית עם עצמה? להסתכל ישר על החיים כמו שהם, בלי לפחד? לקרוא לאלוקים מעומק הלב? איך זה יקרה בלי התמודדות עם כל מה שיכול להפיל והכי חזק שיש? זה מזכיר לי שיש בתנ"ך שני ספרים שמוכיחים שהוא אמת. קהלת ואיוב. לא יודעת אם שמעת עליהם מאחלת לך שתכירי בעתיד אפילו חלקים מהם. הספרים האלה מדברים על החיים הכי חזק שיש. מציפים שאלות קשות, כואבות, מטלטלות, מייסרות שלא תמיד יש לנו תשובה עליהם. אלוקים לא מפחד מזה. הוא רוצה אנשים מתמודדים שמגיעים לאמת מתוך חיפוש גדול, אבל כשהם מגיעים יש להם אותה, היא שלהם לגמרי. בסוף ספר קהלת,בפרק האחרון, שלמה המלך שכתב את הספר הזה, כותב: " וזכר את בוראיך בימי בחורתיך " (קהלת יב, א) כדאי לך לזכור את ה  כשאתה צעיר, למה? כי אז זה כי קשה ולכן זה הכי שווה. כי ככה כמה שיותר חתיכות חיים שלך זוכרות את ה, אתה נותן לו את הדם, את האש, את הדמעות, את שיא הכאב. מה זה שווה לשמור נגיעה כשאת בת שמונים ותשע ועוד שניה בקבר? מה זה שווה לעצום עיניים מראות ברע כשממילא את לא רואה? מה זה שווה לסתום את האוזניים מלשמוע שירי אהבה כשאת כבר לא שומעת או כשזה לא המוזיקה שאת אוהבת? מה זה שווה לא לדבר עם בנים כשאת זקנה והם זקנים, כפופים, רועדים ונוזל להם רוק מהפה? יש לי כמה דברים להציע: (1)אל תפסיקי להיות במקום הנפלא הזה שאת נמצאת בו עכשיו. אל תפסיקי לרצות את ה.אל תפסיקי להתגעגע אליו,אל תפסיקי לבקש אמת ועד הסוף. שלא יהיה לך רפיון בעניין הזה בתוכך. הרצון הזה שלך הוא גדול מאוד ויקר מאוד בעיני ה, ככה נבנים אנשים גדולים ואת תהיי אחת מהם. (2)ללמוד דברים שיחברו אותך לצניעות כמידה שתרצי להתחבר אליה ולהופיע אותה בחיים שלך. אם תרצי הצעות. בשמחה. (3)להתפלל לה  במילים שלך, הכי פשוטות שיש.להגיד לו שאת רוצה להיות מוכנה לקראת האיש שלך ולתת לו את עצמך אוהבת, מרגישה, מבינה מה זה חיים של קדושה, של הופעת שכינה בעולם. שיעזור לך לעבור את כל הזמן הזה בטוב. (4)מוזיקה זה דבר מאוד מאוד חזק. זה נכנס ישר ללב, בלי הודעות מוקדמות, משפיע על הדעת ומשם על כל ההתנהלות של החיים. שמישהו שר ואת מקשיבה הוא מעביר לך מסרים סמויים שנמצאים אצלך אחר כך עמוק בלב ולאורך זמן, הוא מעביר אליך חלקים מתוך עולמו הפנימי. זה כוח הרבה יותר גדול מדיבור, לכן את לא צריכה את כל הרעל הזה בתוכך. תעשי מה שאת יכולה להתרחק מזה. ואם את נמצאת במקום שאת חייבת להיות בו ואין לך ברירה תנסי לחשוב על דברים אחרים. ועוד דבר חשוב תחפשי לך מוזיקה שאת אוהבת, שעושה לך טוב ושגורמת לך גם להתקרב לה. שיהיה לך תחליף אמתי ומספק. שאת יודעת ששם את נמצאת. שזו התרבות שלך באמת. (5)טוב שאת יודעת לזהות שמה שקורה בסניף הוא לא כל כך טוב. לא לפי ההלכה עד הסוף. מצד שני טוב שאת מרגישה שהיית רוצה שכבר יהיה לך קשר עם בחור. זה גם בריא לרצות כי זה דבר חשוב ונפלא וגדול וקדוש אבל עם האיש שלך שה  יתן לך בזמן שנכון לך לבנות קשר בוגר ועמוק, בזמן שנכון לך לבנות את הבית שלך. לכן אני מציעה שתמנעי, בשלב הזה, גם מדיבורים שלא לצורך עם בנים אפילו אם את רואה אחרות שכן עושות את זה. תהיי מוכנה להמתין לקראת הטוב שלך. בסוף גם תראי שההמתנה הזו היתה מתנה. אני מאמינה שבזכות כל העבודה והעמל הרב שלך ה  יתן לך, בזמן הנכון, אהבה גדולה שתמלא אותך, תציף אותך באושר ותהיה יציבה וחזקה לתמיד. אין לך מושג כמה שמחתי לקבל את השאלה שלך. כמה אני מעריכה ומאמינה בך ויודעת שתצליחי ובגדול. ב"הצלחה ענקית נועה Thekingwithacrown gmail.com